- Der var fandme meget ild. Meget. Henning Fink Andersen havde egentlig lagt sig ud i sin campingvogn. - Jeg kan godt lide den friske luft, så jeg sover meget i shelter. Det er lidt det samme ude i campingvogen, siger Henning Fink Andersen. Pludselig gik lyset i vognen, og han nåede ikke at røre meget på sig, før han kunne høre lyden af eternitplader, der eksploderede. - Der ringede jeg 112 øjeblikkeligt. Det var der god grund til at gøre. Da Henning Fink Andersen kom ud i gården stod hans udbygning i tårnhøje flammer. Livsværket er væk Henning Fink Andersen bor på et nedlagt landbrug ved Erslev på Mors. Siden starten af 90'erne har hans store passion været veteranbiler og gamle motorcykler. - Det har altid været mit et og alt. Jeg kan ikke fordrage en ny bil, siger han. I dag sidder han og betragter det hele fra sin tilbageværende første-bil. For 33 år siden brækkede han nakken i en arbejdsulykke, og derfor er han lam fra brystet og ned. Men selv hvis han kunne gå, er der ikke meget for ham at gøre lige nu. Det hele er brændt ned. - Jeg har det ikke godt. Det er mit livsværk, der er væk. Op til 40 køretøjer brændte inde Brandvæsnet var hurtigt fremme, men kunne næsten ligeså hurtigt konstatere, at udbygningerne ikke stod til at redde. - Udbygningen var delvist bygget sammen med stuehuset, så vores første indsats blev at redde stuehuset. Det lykkedes, men udbygningen brændte til grunden, siger indsatsleder ved Nordjyllands Beredskab, Henrik Gade Jespersen. Fredag laver politiet undersøgelser på stedet, og de har endnu ikke fastslået brandårsagen. Henning Fink Andersen har dog allerede et bud. - Jeg har altid haft en eller to el-scootere til at stå til ladning. Der er en ladning eller et batteri på en af dem, der er eksploderet. Jeg havde ikke andre ting til strøm derude, fortæller Henning Fink Andersen. Formentlig stort hak i pensionen Henning Fink Andersen har ikke præcist overblik over, hvor stor værdi, det tabte havde. Men egentlig var bil- og motorcykelsamlingen hans pension, og han er temmelig sikker på, forsikringen ikke dækker det hele. - Jeg er kun forsikret for 600.000 kroner. Mere kan man ikke i en privatejet hobby, siger han og fortsætter. - Det er en katastrofe, men hvad fanden skal jeg gøre. Så du mister nogen penge? - Ja, hvis ikke de forbarmer sig over mig. Men det tror jeg ikke, de gør. Lige nu er der kun tilbage for Henning Fink Andersen at vente. Han har endnu ikke hørt, hvornår forsikringsselskabet vil kigge forbi. - Nu skal der ryddes op. Så må vi se, hvad der sker, afslutter Henning Fink Andersen.

Opsummering:
Henning Fink Andersen havde op mod 40 special-køretøjer stående i sin udbygning. Natten til fredag brændte det hele til grunden.